Swarthout

Swarthout (Acacia melanoxylon) word wêreldwyd as een van die belangrikste Australiese akasiasoorte vir die maak van meubels beskou.

Nut
Hierdie inheemse boom van die ooste van Australië en die hele eiland Tasmanië het besonder mooi en duursame hout. Daarom word dit graag in die meubelindustrie gebruik. Ook dien die immergroen boom as sierplant en skaduboom in tuine. Weens die donker kleur van die hout en die fyn draad daarvan word dit gebruik in dekoratiewe fineer-, houtsnee- en inlegwerk soos byvoorbeeld by kitare. Vir handelsdoeleindes word dit aangeplant in plantasies in ons kusstreke.

Groei
Onder ideale klam en koel toestande kan die boom 20 m hoog en 1½ m in deursnee bereik. Dit is snelgroeiend, het kronkelige stingels, ‘n digte silindriese kroon, roomwit donserige blomme wat soms dwarsdeur die jaar verskyn. En dit lewer baie sade in peule wat gewild is by voëls. Daarom word die saad wyd versprei. Daarby het die boom die vermoë om wortellote te vorm. Weens sy geweldige groei- en aanteelkrag is die fynbos en graslande nie teen die swarthout bestand nie.

Onkruid
In 1848 is die boom in Kaapstad ingevoer, kort nadat die eerste Australiese akasias waarskynlik in 1845 aangeplant is. Soos die rooikrans en die Portjackson het die boom hom gou in die  kusstreke tuisgemaak.  Vanaf 1856 is dit op groot skaal in die omgewing van Knysna aangeplant.  Nou is die indringerplant oor groot gebiede van die land versprei: van die Cederberge, oor die Kaapse Skiereiland, ooswaarts langs die kus van die Oos-Kaap en KwaZulu-Natal en in sekere dele van Mpumalanga en Limpopo. Dit het ontaard in ‘n aggressiewe indringer in die inheemse woude en veral op die woudrande en rivieroewers. Met die Wet op Bewaring van Landbouhulpbronne (1983) is die swarthout tot indringerplant verklaar.

Beheer
Aangesien akasiasoorte soos swarthout gewoonlik weer uitloop nadat dit afgekap is en chemiese onkruiddoders nie altyd doeltreffend is by alle akasiaspesies nie, bly beheer ‘n probleem. Groot sukses is egter al behaal met sekere insekte wat die sade van die swarthout aanval.

 Galery 

 Sien ook 

 Lys van indringerplante in Suid-Afrika

 Verwysings 

Bibliografie
homewood.co.za/more-about-blackwood/
invasives.org.za/fact-sheet/australian-blackwood/
knysnawoodworkers.co.za/articles/characteristics-of-our-indigenous-trees/blackwood-acacia-melanoxylon/
rarewoods.co.za/species/blackwood-knysna/
wood-database.com/australian-blackwood/
Vermeulen, Wessel: Vriend en vyand. In: Conserva. Departement van Omgewingsake. Junie 1987, deel 2, nr. 3. ISSN 0258-3313

Kategorie:Indringerplante
melanoxylon
Kategorie:Flora van Australië
Kategorie:Endemiese plante van Australië